ועדת העבודה, הרווחה והבריאות, כנסת 18, פרוטוקול מספר 653, 2012-02-20 13:30

חיים כץ: צהרים טובים.

חיים כץ: יום שני, כ"ז בשבט, ה-20 בפברואר 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום צו הביטוח הלאומי (אזורי ניסוי), התשע"ב-2012.

חיים כץ: מדובר בקביעת אזורים בהם ייערך ניסוי לבדיקת זכאות לסיעוד באמצעות רופא.

חיים כץ: כאשר העברנו את הצעת החוק דיברנו על כשלושה אזורים בהם ייעשה ניסוי, שם נזקקים יוכלו לקבל שירות על ידי רופא שיבוא אליהם הביתה.

חיים כץ: אני מבין שאתם באים לומר לי עכשיו איזה אזורים נבחרו.

חיים כץ: מי הדובר כאן?

חיים כץ: נציג הביטוח הלאומי.

שרון אסיסקוביץ: אני רפרנט סיעוד במינהל התכנון והמחקר של המוסד לביטוח לאומי.

שרון אסיסקוביץ: אנחנו בחרנו שלושה אזורים, שלושה סניפים של המוסד לביטוח לאומי, ואם תרשה לי, אני אפרט את הנימוקים לכך.

חיים כץ: קודם כל תאמר איזה אזורים.

שרון אסיסקוביץ: שלושה סניפים של המוסד לביטוח לאומי: בירושלים, בפתח תקווה ובטבריה.

שרון אסיסקוביץ: אלה סניפי הביטוח הלאומי בהם תתבצע התוכנית הניסיונית.

אורלי לוי אבקסיס: אני רוצה להכניס את בית שאן.

חיים כץ: רגע.

חיים כץ: קודם נשמע למה נבחרו הסניפים האלה.

אורלי לוי אבקסיס: כל הקיבוצים בפנים אבל לא בית שאן.

חיים כץ: נשמע את הנימוקים.

שרון אסיסקוביץ: תלוי לאיזה סניף משתייכת בית שאן.

חיים כץ: קודם כל תסביר לי למה.

שרון אסיסקוביץ: דבר ראשון שבדקנו, וזאת אחת הנקודות הקריטיות, הוא האם ובאיזו מידה תהיה לאנשים שנמצאים שם האפשרות להזמין רופא מומחה בגריאטריה.

חיים כץ: מצוין.

חיים כץ: כמה רופאים גריאטריים יש בטבריה?

שרון אסיסקוביץ: אני לא יכול לומר לך כי גם משרד הבריאות לא יכול לומר לך.

שרון אסיסקוביץ: פנינו למשרד הבריאות בבקשה.

חיים כץ: איך אתה קבעת טבריה אם אתה לא יודע לומר לי כמה רופאים?

חיים כץ: אולי אין שם בכלל רופאים?

שרון אסיסקוביץ: אני יודע שבטבריה יש בית חולים בו יש שתי מחלקות גריאטריות.

חיים כץ: כמה רופאים יש שם?

שרון אסיסקוביץ: אני לא יודע.

חיים כץ: אימא שלי עליה השלום אמרה שיש שני סוגי אנשים.

חיים כץ: יש מסבירים ויש מצליחים.

חיים כץ: אני רוצה לקבל נתונים.

חיים כץ: אני לא קובע אזור כשאתה לא יודע לומר לי כמה רופאים יש בו.

חיים כץ: אני רוצה לדעת כמה אנשים בגילאים המדוברים גרים במקום וכמה רופאים יש באזור כי אחרת אני לא הולך אתך לשום מקום.

שרון אסיסקוביץ: יש לי את הנתונים לגבי כמה זכאים לגמלת סיעוד יש בכל אחד מהסניפים.

שרון אסיסקוביץ: זה דבר אותו אני יודע.

שרון אסיסקוביץ: זה נותן הערכה ואינדיקציה למספר הקשישים שגרים שם.

שרון אסיסקוביץ: אני לא יודע כמה קשישים גרים שם בגילאים האלה.

חיים כץ: תקשיב רגע.

חיים כץ: אני רוצה שתחזור הביתה ואחר כך תבוא לוועדה עם האזורים במדינת ישראל ותאמר בכל אזור כמה פוטנציאלית קשישים וכמה רופאים.

חיים כץ: אז נדע היכן אנחנו עושים ניסוי.

חיים כץ: אני לא מנסה שום דבר באוויר.

חיים כץ: תודה רבה.

חיים כץ: הישיבה נעולה.